Midnattsrocken

1984

Den første Midnattsrockfestival ble arrangert av innflytter og ildsjel Øyvind Finne i 1984, med Åge Aleksandersen og Terje Tysland som headlinere. Lenger ned på plakaten fant man en artist som senere skulle bli stor, men den gang da ennå ikke hadde platedebutert; Mari Boine Persen.

1985–1989

Utover åttitallet vokste festivalen, med publikumsrekord på 7000 i 1987, og navn som Wannskrækk, TNT og Kim Larsen på plakaten. Festivalen, som de første årene gikk med overskudd, ble senere plaget av dårlig vær, med påfølgende problemer. Finne var ikke lenger arrangør i 1989, som også ble det siste året på lenge at festivalen fant sted.

2001

Denne sommeren ble festivalen gjenopplivet, under navnet Midnattssolfestivalen og med nye ildsjeler i ledelsen. Nok en gang ble været et problem, med veldig dårlig vær i perioden før arrangementet, og dertil dårlig besøk, tross band som Bigbang og de lokale musikerne i Intrigue. Det påfølgende året ble det derfor ingen musikk på Brennelvneset.

2003-2006

I 2003 forsøkte atter nye kluter seg med Festival 71° Nord. TNT var tilbake, Gåte og Surferosa var nye gjester, det ble nok en gang økonomisk nedtur, men troen på at festivalen kan ha livets rett er vekket.
I 2004 er det igjen ny ledelse, men gammelt navn. Igjen besøker Mari Boine Midnattsrocken, denne gang som hovedartist.

2008

Midnattsrocken tukter tidligere publikumsrekorder med 5.608 publikummere i løpet av festivalen. Band som Europe, Kurt Nilsen, Superfamily, The Disciplines og Animal Alpha var med på å trekke et stort publikum til festivalområdet.

2009

Midnattsrocken satser med artister som Deep Purple, Twisted Sister, Kaizers Orchestra, CC Cowboys og Datarock. Cyaneed, Terje Tysland, Joddski, Intrigue. 11 000 besøkende finner veien til festivalen. Nytt i 2009 er også at festivalen arrangerte en egen familieforestilling hvor artister som Tone Damli Aaberge og The BlackSheeps stod for den musikalske underholdningen.

2010

Midnattsrocken satser videre i 2010. I 2010 er plakaten imidlertid noe yngre enn i tidligere år. På scenene står blant annet Kent, N.E.R.D, DumDum Boys, Mari Boine, D-A-D, Queensrÿche, D.D.E. og Marit Larsen. Hele 13 069 besøkende finner veien til Brennelvneset tross varierende vær. Festivalen opplever i 2010 lite bråk og regionlensmann Per Dyrstad karakteriserer Midnattsrocken 2010 som den roligste noensinne.

2012

Midnattsrocken 2012 slår til med nye navn på plakaten. Årets band er blant annet Europe, Thin Lizzy, Sirkus Eliassen, E-Type, CC Cowboys, Delillos, LidoLido og Plumbo. I tillegg til disse opptrådte lokale rappe-duo Alisher, Kingwings Crew, Tara flåten, Atle Pettersen, Harrys Gym, Montèe, Hålogalandslaget, Tant, Sivert Høyem, Kvelertak, Samsaya, Wellfear, Cazadores, Fjorden Baby og Mari Boine. Midnattsrocken 2012 hadde kun 11 000 besøkende, trolig grunnet skuffende artistliste og dårlige værmeldinger.
Tirsdag 3. juli, to dager før festivalen ble brennelvneset rammet av sterk vind og dårlig vær. Sterke vindkast førte til at fire av teltene som var satt opp, ble blåst ned og flere telt ble ødelagt. På midnattsrockens Facebook-side ble de meldt at alle frivillige som har mulighet bør møte opp på brennelvneset. Få minutter etterpå hadde over 50 frivillige stilt opp for å redde det som kan reddes kan. Hele tirsdagen gikk med til nedrigging av ødelagte telt og sortering av det som kan gjenbrukes. Flere av de frivillige jobbet fra morgen og til langt på natten, men den pågående stormen førte til at man ikke kunne sette opp noen telt før neste dag. Onsdag 4. juli, dagen før festivalstart, stilte mange frivillige opp for å hjelpe til med å bygge opp teltene igjen, og det ble tatt avgjørelse om at festivalen skal holdes med noen små endringer. Trass i dårlig værmelding ble det fint vær på Midnattsrocken 2012 med noen få regnbyger, men de fleste festivaldeltakerne var fornøyd med midnattssol på torsdag og lørdag.

Organisasjon

Som arrangør av Midnattsrocken står Finnmark Festivalarrangør AS, et selskap som eies av næringslivet i Porsanger..